Урысей Федерацэм и Федеральнэ Зэхуэсым ФедерацэмкIэ и Советым иУнафэщI Матвиенкэ В. И., Беларусь Республикэм и Лъэпкъ Зэхуэсым РеспубликэмкIэ и Советым и УнафэщI Мясникович М. В. сымэ дыгъуасэ къызэIуахащ Урысеймрэ Беларусымрэ я щIыналъэхэм я еплIанэ зэхыхьэшхуэм и пленар зэIущIэр. Абы хэтщ Къэбэрдей-Балъкъэрым и Iэтащхьэ КIуэкIуэ Ю. А.
«Ди къэралхэр нэхъри нэхъ быдэу зэкъуэувэнымкIэ мы зэхуэсышхуэм иIэ мыхьэнэм гъэ къэс хохъуэ. Ар сэбэп мэхъу Евразие щIыналъэм зэпIэзэрытыныгъэр щыгъэбыдэнымрэ социально-экономикэ зыужьыныгъэр щыщIэгъэхуэбжьэнымкIэ. Апхуэдэу щIыналъэхэм я зэдэлэжьэныгъэм зеубгъу, зэхыхьэшхуэм кърихьэлIэхэр нэхъыбэ мэхъу. А лэжьыгъэм зэфIэкIышхуэ ирахьэлIэ къэралитIым я парламентархэм, — жиIащ Матвиенкэ Валентинэ.
Мясникович Михаил пщIэшхуэ хуищIащ мы зэхыхьэшхуэм хиубыдэ гупхэм нэхъ япэкIэ ирагъэкIуэкIа лэжьыгъэм. «Ди дежкIэ икъукIэ лъапIэщ Урысей Федерацэм и щIыналъэхэмрэ Беларусь Республикэм и областхэмрэ дзыхьышхуэ зэхуащIу зэрызэдэлажьэр», — къыхигъэщхьэхукIащ абы.
Урысеймрэ Беларусымрэ я парламентхэм я палатэ нэхъыщхьэхэм я унафэщIхэр щIыналъэхэм я лIыкIуэ гупхэм я Iэтащхьэхэм яхуэзащ. ФедерацэмкIэ Советым и УнафэщIым псори къыхуриджащ ди къэралымрэ Беларусь Республикэм-рэ иужьрей илъэсхэм зэращIылIа зэгурыIуэныгъэхэм гулъытэшхуэ хуащIыну икIи а документхэм къагъэувхэр гъэзэщIэнымкIэ зыхуэфащэ Iуэхухэр зэфIагъэкIыну.
КъБР-м и Iэтащхьэмрэ Правительствэмрэ я пресс-IуэхущIапIэ.
